text: Ellen Trane Nørby: BT vil have hævn
  08 januar 2013 kl. 08.07
  Venstres politiske ordfører, Ellen Trane Nørby, siger, at når BT går til angreb mod hende, er det fordi hun har bragt BT i pressenævnet.
  BT har skrevet, at Ellens Trane Nørbys egne folk flittigt har pyntet på omtalen af hende i netleksikonet Wikipedia.
  - Jeg oplever, at den personhetz, som visse journalister driver, ikke bare skaber politikerlede i samfundet, men også afholder en lang række dygtige mennesker fra at stille op og tage et ansvar for vores samfund, skriver hun i en kronik i Politiken.
  Hun mener, at BT's kritiske omtale af hendes meritter i Wikipedia, er drevet af et ønske om hævn fra avisens side.
  For halvandet år siden indbragte Ellen Trane Nørby nemlig BT og journalist Lars Fogt for pressenævnet. Det endte med en alvorlig kritik af avisen og dens journalist.
  Hun undrer sig over, at BT fokuserede på netop hendes ændringer på Wikipedia, når avisen havde fortalt hende om en række andre politikere, som også har fået rettet på deres leksikale artikler i Wikipedia af loyale folk.
  Det gælder for eksempel statsminister Helle Thorning Schmidt (S) og Venstre-formand Lars Løkke Rasmussen.
  BT's chefredaktør, Olav Skaaning Andersen, har selv skrevet den leksikale artikel om sig selv i Wikipedia, påpeger hun.
  Lars Fogt siger til Politiken, at "intet er længere fra sandheden end, at han vil hævne sig på politikere".
  